Barnahjálp Sameinuðu þjóðanna ( UNICEF ) hefur sett sér það markmið að safna tæplega 19 milljónum bandarískra dala , tæplega 2,4 milljörðum íslenskra króna , fyrir starfsemi sína á Haítí í þágu barna og fjölskyldna á árinu 2020 . Næstkomandi sunnudag , 12. janúar , verða tíu ár liðin frá því jarðskjálfti af stærðinni 7 á Richter kvarða lagði stóra hluta Haítí í rúst og gereyðilagði mikið af viðkvæmum innviðum þjóðarinnar . Skjálftinn átti upptök sín um 25 kílómetra frá Port-au Prince og fylgdu margir eftirskjálftar , sumir allt að 5,9 að styrk . Enn liggur ekki fyrir nákvæmlega hversu margir létu lífið í náttúruhamförunum en talið er að nærri hundrað þúsund manns hafi farist , þó mun hærri tölur hafi verið nefndar . Í frétt UNICEF á Íslandi segir að tíu árum síðar sé Haítí enn eyríki í skugga skjálftans og áskoranir þar ótalmargar . „ Strax eftir skjálftann stóra , þökk sé nær fordæmalausum stuðningi , gat UNICEF brugðist skjótt við og sent starfsfólk sitt á hamfarasvæðin til að bregðast við , bjarga lífum , veita neyðaraðstoð , hreint vatn , hreinlætisaðstöðu , mat , skjól og heilbrigðisþjónustu . Þá var eitt stærsta verkefni UNICEF að annast og styðja börn sem orðið höfðu viðskila við foreldra sína eða forráðamenn . UNICEF hefur , ásamt samstarfsaðilum , haldið áfram mikilvægu starfi í þágu barna á Haítí allar götur síðan , “ segir í fréttinni . Að mati UNICEF eiga börn og fjölskyldur á Haítí þó enn í vök að verjast . Haítí sé eitt allra fátækasta ríki veraldar . Af 11 milljónum íbúa lifi 6 milljónir undir fátæktarmörkum , 2,5 milljónir búi við sára fátækt , og UNICEF telji að 4,6 milljónir manna , þar af 1,9 milljónir barna , þurfi á mannúðaraðstoð að halda . „ Árið 2019 var íbúum Haítí afar erfitt . Viðkvæmt og óstöðugt efnahags - og stjórnmálaumhverfi , innanlandsátök , versnandi fæðuöryggi , vannæring og smitsjúkdómafaraldrar hafa gert lítið til að hjálpa til við að endurreisa samfélögin . " UNICEF segist ekki ætla að gefast upp í baráttu sinni fyrir öryggi , velferð og lífi barna og ætli sér að starfa með stjórnvöldum og samstarfsaðilum til að ná til barna í viðkvæmri stöðu sem þurfa á aðstoð að halda . „ UNICEF hefur sett sér það markmið að safna tæplega 19 milljónum dala fyrir starfsemi sína á Haítí í þágu barna og fjölskyldna á árinu 2020 , “ segir í fréttinni . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .